**Tom Wandell** (s. 29. tammikuuta 1987 Södertälje, Ruotsi) on ruotsalainen jääkiekkoilija. Hän on pelipaikaltaan keskushyökkääjä, mutta Wandell osaa pelata myös laidassa. Hän on pelannut urallaan Dallas Starsin NHL-joukkueessa 229 runkosarjaottelua tehopistein 20+23=43 ja keräten 52 jäähyminuuttia.

Ura
---

### Seuraura

#### Juniorivuodet ja siirtyminen Suomeen

Wandell on IK Täljen kasvatti, mutta hän siirtyi juniorina sittemmin Södertälje SK:hon. Wandell oli kaudella 2002–2003 seuran J18-junioreiden paras pistemies ja syöttäjä tehoilla 7+8=15. Hänet palkittiin samalla kaudella TV-Puckenin parhaana hyökkääjä Sven Tumbas Stipendiumilla. Wandellin edustama Södermanlandin joukkue voitti turnauksen mestaruuden. Kaudella 2003–2004 hän jakoi seitsemällä syöttöpisteellään Södertäljen J18-junioreiden sisäisen syöttöpörssin voiton Emil Flodqvistin kanssa. Wandell pelasi suurimman osan kaudestaan kuitenkin seuran J20-junioreissa. Kaudella 2004–2005 hän pelasi joukkueessa loukkaantumisen takia vain viisi ottelua.

Dallas Stars varasi Wandellin edellisen kauden loukkaantumisesta huolimatta viidennellä kierroksella 144. pelaajana NHL:n varaustilaisuudessa 2005. Kaudella 2005–2006 Wandell oli tehoilla 19+20=39 Södertäljen J20-junioreiden paras syöttäjä Carl Hagelinin kanssa sekä toiseksi paras pistemies hänen jälkeensä. Hän debytoi samalla kaudella myös seuran Elitserien-joukkueessa, jossa Wandell sai tililleen kuusi runkosarja- ja yhden Kvalserien-ottelun tehden yhden maalin. Hän sai tililleen ensimmäisen Elitserien-ottelunsa 17. lokakuuta 2005 vieraissa Linköping HC:tä vastaan.

Kaudeksi 2006–2007 Wandell siirtyi vuoden mittaisella sopimuksella SM-liigajoukkue Porin Ässiin seuran ja hänet varanneen Dallas Starsin välisen yhteistyön myötä. Wandellin ensimmäinen kokonainen kausi miesten peleissä toi 50 runkosarjaottelussa tehot 6+6=12. Hän pelasi kauden aikana myös neljä ottelua Ässien A-nuorissa. Wandell oli kauden aikana myös osallisena joukkuetoverinsa Aleksandr Naurovin rattijuopumukseen tammikuun 2007 lopulla, sillä kyydissä istuneen Wandellin epäiltiin luovuttaneen ajoneuvo Nauroville. Hän sai Ässiltä teostaan sanktion, jonka suuruutta ei paljastettu. Naurov sai joukkueesta lähtöpassit, mutta pelillisistä syistä. Wandell sai puolestaan jatkaa kauden loppuun.

#### NHL-tulokassopimus ja debyytti Dallas Starsissa

Toukokuussa 2007 Wandell teki kolmivuotisen tulokassopimuksen Dallas Starsin kanssa. Seura lähetti hänet syksyn harjoitusleirin päätteeksi ensin AHL-joukkue Iowa Starsiin, mutta sieltä kauden 2007–2008 kynnyksellä edelleen ECHL-joukkue Idaho Steelheadsiin. Wandell pelasi suurimman osan kaudestaan kuitenkin AHL:ssä tehden 53 runkosarjaottelussa tehot 10+9=19. ECHL:ssä hän pelasi kolme ottelua tehden kolme maalia. Kaudeksi 2008–2009 Dallas Stars lainasi Wandellin kotimaahansa Timrå IK:n Elitserien-joukkueeseen. Hän teki liigassa läpimurtonsa ja teki 51 runkosarjaottelussa tehot 15+26=41 ja seitsemässä playoff-ottelussa neljä syöttöpistettä. Wandell oli runkosarjassa Timrån toiseksi paras pistemies Mika Pyörälän jälkeen. Wandell voitti myös joukkueen sisäisen tehotilaston lukemalla +15. Pudotuspeleissä hän jakoi neljällä syöttöpisteellään Timrån sisäisen syöttöpörssin voiton Björn Svenssonin kanssa. Wandell oli kauden päätteeksi ehdolla Elitserienin vuoden tulokkaaksi, mutta titteli meni lopulta MODO Hockeyn Victor Hedmanille.

Wandell kutsuttiin Dallas Starsin NHL-joukkueen vahvuuteen kesken Elitserien-kauden joulukuussa 2008. Hän teki NHL-debyyttinsä 10. joulukuuta 2008 ottelussa Phoenix Coyotesia vastaan. Wandell sai ottelussa jääaikaa 5.59 minuuttia. Seuraavassa ottelussa 12. joulukuuta 2008 Detroit Red Wingsiä vastaan hän teki NHL-uransa avausmaalin. Neljän NHL-ottelun jälkeen Wandell palasi Timrån vahvuuteen. Elitserien-kauden jälkeen, maaliskuussa 2009 hänet kutsuttiin takaisin Starsin NHL-vahvuuteen. Wandell pelasi loppukaudella kymmenen NHL-ottelua. Hän sai siellä kauden 2008–2009 aikana tililleen yhteensä 14 runkosarjaottelua tehopistein 1+2=3.

#### NHL-ura Dallas Starsissa

Kauden 2009–2010 Wandell pelasi kokonaan NHL:ssä ja teki varsinaisella tulokaskaudellaan 50 runkosarjaottelussa tehot 5+10=15. Hänen kautensa kuitenkin päättyi jo tammikuussa 2010 leikkaushoitoa vaatineen polvivamman takia. Huhtikuussa 2010 Wandell teki kaksivuotisen, yksisuuntaisen ja 1,55 miljoonan dollarin arvoisen jatkosopimuksen Starsin kanssa. Syksyn 2010 harjoitusleirin päätteeksi seura lähetti hänet kuntoutumaan edelliskauden vammansa jäljiltä Iowa Starsin AHL-joukkueeseen, mutta Wandell kutsuttiin kuitenkin takaisin Dallasin NHL-vahvuuteen jo ennen runkosarjan alkua. Hän teki kaudella 2010–2011 NHL:n yhden kauden maaliennätyksensä seitsemällä osumallaan. Kaudella 2011–2012 Wandell teki runkosarjassa 15 tehopistettä. Heinäkuussa 2012 hän teki Starsin kanssa vuoden mittaisen, yksisuuntaisen ja 892 500 dollarin arvoisen jatkosopimuksen.

Lokakuussa 2012 Wandell siirtyi NHL:n työsulun ajaksi KHL-joukkue Severstal Tšerepovetsiin. NHL-kausi 2012–2013 käynnistyi tammikuussa 2013, mutta Wandell palasi kaukaloihin loukkaantumisten vuoksi helmikuussa, jolloin Dallas Stars lähetti hänet aluksi kuntoutumaan farmijoukkue Iowa Starsiin. Huhtikuussa Wandell nostettiin takaisin Dallasiin.

#### Siirtyminen KHL:ään

Kaudeksi 2013–2014 Wandell palasi KHL:ään ja siirtyi kaksivuotisella sopimuksella Spartak Moskovaan. Hänen sopimuksensa purettiin kuitenkin ensimmäisen sopimuskauden jälkeen maaliskuussa 2014, kun talousvaikeuksista kärsinyt Spartak ei kyennyt maksamaan ajoissa Wandellin palkkaa. Kaudeksi 2014–2015 hän siirtyi jatkamaan KHL-uraansa kaksivuotisella sopimuksella Avangard Omskiin. Wandell ei kuitenkaan vastannut häneen kohdistuneisiin odotuksiin ja joulukuussa 2014 seura kauppasi hänet Admiral Vladivostokiin vaihdossa hyökkääjä Felix Schütziin.

Kesäkuussa 2015 Admiral Vladivostok kauppasi Wandellin, puolustaja Pavel Volodinin, hyökkääjät Oleg Lin, Aleksei Byvaltsevin, Aleksandr Gorošanskin sekä Vladislav ja Vjatšeslav Ušeninin Amur Habarovskiin vaihdossa hyökkääjä Dmitri Luginiin, Jevgeni Orloviin ja Mihail Fisenkoon sekä vuosien 2016 ja 2017 ensimmäisen kierroksen varausvuoroihin. Hän oli Amurin neljänneksi paras pistemies tehoilla 4+12=16.

#### Paluu Ruotsiin

Wandell palasi kaudeksi 2016–2017 kotimaahansa ja siirtyi kaksivuotisella sopimuksella Örebro HK:n SHL-joukkueeseen. Hänet nimettiin joukkueen varakapteeniksi. Kaudella 2017–2018 Wandell oli Örebron paras maalintekijä ja kolmanneksi paras pistemies tehoilla 13+13=26. Tammikuussa 2018 hän teki joukkueen kanssa kolmivuotisen jatkosopimuksen. Wandellin sopimus purettiin kuitenkin jo yhden sopimuskauden jälkeen yhteisymmärryksessä maaliskuussa 2019.

Kaudeksi 2019–2020 Wandell siirtyi kaksivuotisella sopimuksella Djurgårdens IF:ään. Djurgårdenista Wandell siirtyi Brynäsin riveihin, pelaten kaudella 2021-2022 vain yhden ottelun.

### Maajoukkueura

Wandell pelasi alle 18-vuotiaiden MM-kilpailuissa vuonna 2004. Hän on pelannut yhteensä kuusi nuorten ja 20 poikien maaottelua.

Ruotsin A-maajoukkueessa Wandell on pelannut yhdeksän ottelua tehopistein 2+1=3. Hänet nimettiin alustavasti Ruotsin MM-joukkueeseen vuoden 2011 turnaukseen. Hän teki A-maajoukkuedebyyttinsä MM-kilpailuja edeltäneen Czech Hockey Gamesin 21. huhtikuuta 2011 Malmössä pelatussa avausottelussa Venäjää vastaan. Wandell keräsi ottelusta teholukeman –1. Hän kuitenkin loukkaantui seuraavassa ottelussaan ja joutui jättämään MM-kilpailut väliin. Wandellin Ruotsin joukkueessa korvasi Marcus Krüger. Ensimmäisen A-maajoukkuemaalinsa Wandell teki Channel One Cupissa 19. joulukuuta 2013 Sotšissa ylivoimalla turnauksen isäntäjoukkue Venäjää vastaan.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2003–2004 | Södertälje SK | SuperElit | 33 | 7 | 15 | 22 | 14 | 2 | 0 | 0 | 0 | 0 | U18 | 6 | 0 | 0 | 0 | 4 |
| 2004–2005 | Södertälje SK | SuperElit | 5 | 1 | 2 | 3 | 4 | – | – | – | – | – |
| 2005–2006 | Södertälje SK | SuperElit | 41 | 19 | 20 | 39 | 45 | 4 | 1 | 0 | 1 | 2 |
|  | Södertälje SK | Elitserien | 6 | 0 | 0 | 0 | 0 | – | – | – | – | – |
| 2006–2007 | Ässät | SM-liiga | 50 | 6 | 6 | 12 | 20 | – | – | – | – | – |
| 2007–2008 | Iowa Stars | AHL | 53 | 10 | 9 | 19 | 16 | – | – | – | – | – |
|  | Idaho Steelheads | ECHL | 3 | 3 | 0 | 3 | 2 | – | – | – | – | – |
| 2008–2009 | Timrå IK | Elitserien | 51 | 15 | 26 | 41 | 26 | 7 | 0 | 4 | 4 | 0 |
|  | Dallas Stars | NHL | 14 | 1 | 2 | 3 | 4 | – | – | – | – | – |
| 2009–2010 | Dallas Stars | NHL | 50 | 5 | 10 | 15 | 14 | – | – | – | – | – |
| 2010–2011 | Dallas Stars | NHL | 75 | 7 | 2 | 9 | 14 | – | – | – | – | – |
| 2011–2012 | Dallas Stars | NHL | 72 | 6 | 9 | 15 | 16 | – | – | – | – | – |
| 2012–2013 | Severstal Tšerepovets | KHL | 26 | 2 | 7 | 9 | 18 | – | – | – | – | – |
|  | Dallas Stars | NHL | 18 | 1 | 0 | 1 | 4 | – | – | – | – | – |
|  | Texas Stars | AHL | 11 | 0 | 4 | 4 | 4 | – | – | – | – | – |
| 2013–2014 | Spartak Moskova | KHL | 50 | 5 | 9 | 16 | 26 | – | – | – | – | – |
| 2014–2015 | Avangard Omsk | KHL | 38 | 2 | 8 | 10 | 18 | – | – | – | – | – |
|  | Admiral Vladivostok | KHL | 19 | 5 | 5 | 10 | 2 | – | – | – | – | – |
| 2015–2016 | Amur Habarovsk | KHL | 55 | 4 | 12 | 16 | 24 | – | – | – | – | – |
| 2016–2017 | Örebro HK | SHL | 52 | 5 | 8 | 13 | 16 | – | – | – | – | – |
| 2017–2018 | Örebro HK | SHL | 52 | 13 | 13 | 26 | 22 | – | – | – | – | – |
| 2018–2019 | Örebro HK | SHL | 49 | 5 | 12 | 17 | 12 | 2 | 0 | 1 | 1 | 0 |
| 2019–2020 | Djurgårdens IF | SHL | 48 | 4 | 8 | 12 | 12 | – | – | – | – | – |
| 2020–2021 | Djurgårdens IF | SHL | 43 | 6 | 4 | 10 | 10 | 3 | 0 | 0 | 0 | 0 |
| 2021–2022 | Brynäs IF | SHL | 1 | 0 | 0 | 0 | 2 | – | – | – | – | – |
| 8 kautta | yhteensä | Elitserien/SHL | 302 | 48 | 71 | 119 | 100 | 12 | 0 | 5 | 5 | 0 |
| 5 kautta | yhteensä | NHL | 229 | 20 | 23 | 43 | 52 | – | – | – | – | – |
| 4 kautta | yhteensä | KHL | 188 | 18 | 41 | 59 | 88 | – | – | – | – | – |
| 2 kautta | yhteensä | AHL | 64 | 10 | 13 | 23 | 20 | – | – | – | – | – |
| 1 kausi | yhteensä | SM-liiga | 50 | 6 | 6 | 12 | 20 | – | – | – | – | – |

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **Tom Wandell**.
* Tom Wandell The Internet Hockey Databasessa (englanniksi)
* Tom Wandell Eurohockey-sivustolla (englanniksi)
* Tom Wandell Legends of Hockey -sivustolla (englanniksi)
* Tom Wandell *Elite Prospects*. Everysport Media Group AB.  (englanniksi)

### Viitteet

1. 1 2 3  Tom Wandell The Internet Hockey Databasessa (englanniksi)
2. ↑  Elite Prospects - Södertälje SK J18 *eliteprospects.com*. Everysport Media Group. Viitattu 14.11.2019. (englanniksi)
3. ↑  Elite Prospects - Södertälje SK J18 *eliteprospects.com*. Everysport Media Group. Viitattu 14.11.2019. (englanniksi)
4. 1 2 3 4 5 6  Tom Wandell *Elite Prospects*. Everysport Media Group AB.  (englanniksi)
5. ↑  Elite Prospects - Södertälje SK J20 *eliteprospects.com*. Everysport Media Group. Viitattu 14.11.2019. (englanniksi)
6. ↑  Tom Wandell *SHL.se*. SHL AB. Viitattu 14.11.2019. (ruotsiksi)
7. ↑  Ässien ryhmä viimeistelyä vaille valmis *Jatkoaika.com*.  8.5.2006. Jatkoaika r.y. Viitattu 11.2.2012.
8. ↑  Ässien venäläishyökkääjä Naurov kärysi ratissa *MTVuutiset.fi*.  5.2.2007. MTV Oy. Viitattu 11.2.2012.
9. ↑  Naurov lähti Ässistä Pohjois-Amerikkaan *MTVuutiset.fi*.  14.2.2007. MTV Oy. Viitattu 11.2.2012.
10. 1 2 3  Tom Wandell Stats, Profile, Bio, Analysis and More *sportsforecaster.com*. XML Team Solutions, LLC.  Arkistoitu 2.3.2019. Viitattu 1.3.2019. (englanniksi)
11. 1 2  Tom Wandell Legends of Hockey -sivustolla (englanniksi)
12. ↑  Elite Prospects - Timrå IK *eliteprospects.com*. Everysport Media Group. Viitattu 14.11.2019. (englanniksi)
13. ↑  Stars Recall Center Tom Wandell *nhl.com/stars*.  5.12.2008. FRISCO, Tex.:  Dallas Stars. Viitattu 1.3.2019. (englanniksi)
14. ↑  Phoenix Coyotes at Dallas Stars Box Score — December 10, 2008 *Hockey-Reference.com*.  10.12.2008. Sports Reference LLC. Viitattu 1.3.2019. (englanniksi)
15. ↑  Detroit Red Wings at Dallas Stars Box Score — December 12, 2008 *Hockey-Reference.com*.  12.12.2008. Sports Reference LLC. Viitattu 1.3.2019. (englanniksi)
16. ↑  Wandell Recalled From Timra IK *nhl.com/stars*.  22.3.2009. FRISCO, Tex.:  Dallas Stars. Viitattu 1.3.2019. (englanniksi)
17. ↑  NHL: Clutterbuck jatkaa Wildissa *Jatkoaika.com*.  24.2.2010. Jatkoaika r.y. Viitattu 1.3.2019.
18. ↑  Wandell Signed To 2-Year Contract Extension *nhl.com/stars*.  1.4.2010. Frisco, Tex.:  Dallas Stars. Viitattu 11.2.2012. (englanniksi)
19. ↑  NHL: Rob Blake pisti pisteen uralleen, Upshall jatkaa Phoenixissa *Jatkoaika.com*.  11.6.2010. Jatkoaika r.y. Viitattu 1.3.2019.
20. ↑  Dallas Stars Extend Qualifying Offer to Tom Wandell *nhl.com/stars*.  25.6.2012. Frisco, TX:  Dallas Stars. Viitattu 1.3.2019. (englanniksi)
21. ↑  Wandell KHL-jäille työsulun ajaksi *Jatkoaika.com*.  3.10.2012. Jatkoaika r.y. Viitattu 1.3.2019.
22. ↑  Dallas Starsin hyökkääjä siirtyy KHL:ään *suomikiekko.com*.  3.5.2013. Nordic Sport Media. Viitattu 1.3.2019.
23. ↑  KHL-hyökkääjän kaudelle karu päätös – sopimuksen purku maksamattomien palkkojen takia! *suomikiekko.com*.  6.3.2014. Nordic Sport Media. Viitattu 1.3.2019.
24. ↑  Raimo Summasen KHL-seura vahvisti rivejään NHL:stä tutulla pelimiehellä *suomikiekko.com*.  20.5.2014. Nordic Sport Media. Viitattu 1.3.2019.
25. ↑  Raimo Summasen Omsk pääsi eroon flopistaan – sai vaihdossa pistelingon! *suomikiekko.com*.  15.12.2014. Nordic Sport Media. Viitattu 1.3.2019.
26. ↑  Трансферные новости. Дальневосточный блокбастер *khl.ru*.  15.6.2015. КХЛ. Viitattu 1.3.2019. (venäjäksi)
27. ↑  Elite Prospects - Amur Khabarovsk *eliteprospects.com*. Everysport Media Group. Viitattu 14.11.2019. (englanniksi)
28. ↑  Arvidsson, Johan: Wandell: "Känns helt rätt med Örebro" *orebrohockey.se*.  15.6.2015. Örebro Elitehockey AB. Viitattu 1.3.2019. (ruotsiksi)
29. ↑  Elite Prospects - Örebro HK *eliteprospects.com*. Everysport Media Group. Viitattu 14.11.2019. (englanniksi)
30. ↑  Andersson, Ludwig: Tom Wandell klar för 3 nya år *orebrohockey.se*.  15.6.2015. Örebro Elitehockey AB. Viitattu 1.3.2019. (ruotsiksi)
31. ↑  Karlsson, Måns: Förlängde till 2021 – lämnar redan nu *Hockeysverige.se*.  22.3.2019. NewsMe. Viitattu 14.11.2019. (ruotsiksi)
32. ↑  Karlsson, Måns: Fyra spelare och två tränare till Djurgården – stjärnbacken tillbaka *Hockeysverige.se*.  10.5.2019. NewsMe. Viitattu 14.11.2019. (ruotsiksi)
33. ↑  Tom Wandell Hockey Stats and Profile at hockeydb.com *www.hockeydb.com*. Viitattu 22.4.2023.
34. ↑  Loui Eriksson Ruotsin MM-joukkueeseen *Jatkoaika.com*.  13.4.2011. Jatkoaika r.y. Viitattu 11.2.2012.
35. ↑  Švédsko - Rusko, 21.04.2011 *Hokej.cz*.  13.4.2011. BPA sport marketing a.s. ve spolupráci s eSports.cz, s.r.o. Viitattu 1.3.2019. (tšekiksi)
36. ↑  Pettersson, Robert: Krüger klar för VM-spel *Hockeysverige.se*.  28.4.2011. NewsMe. Viitattu 11.2.2012. (ruotsiksi)
37. ↑  SWE - RUS (2-3) *stats.swehockey.se*.  19.12.2013. Svenska Ishockeyförbundet. Viitattu 1.3.2019. (englanniksi)